“Reeksverkragter” weer in Pretoria aangekeer | Maroela Media
ŉ Vermeende reeksverkragter wat uit polisie-aanhouding ontsnap het, is weer in Hammanskraal buite Pretoria in hegtenis geneem.
Die polisie het ŉ wenk ontvang dat Isaac Samuel Dibetso (41) by ŉ huis in Mogogelo Village wegkruip nadat hy op 5 September uit polisie-aanhouding by die landdroshof in Ga-Rankuwa ontsnap het. “Toe die verdagte agterkom die polisie is daar om hom vas te trek, het hy probeer vlug, maar die beamptes het hom vasgetrek,” het kaptein Pinky Tsinyane, woordvoerder van die polisie, gesê.
Na bewering het Dibetso verskeie vroue in Akasia, Pretoria-Noord en Ga-Rankuwa verkrag. ŉ Ondersoek het ook aan die lig gebring dat Dibetso veral vroue geteiken het wat desperaat op soek was na werk. Hy sou hulle kontak en dan afsprake met hulle reël. “Hy sou dan, tydens die afspraak, voorgee om hulle na die werkplek te neem,” het Tsinyane bygevoeg. “Hy het hulle na ŉ beboste gebied lei waar hy gedreig het om hulle te vermoor en hulle dan verkrag.”
Dibetso sal na verwagting binnekort in die landdroshof in Pretoria en Ga-Rankuwa verskyn op aanklag van gewapende roof, ontsnapping uit aanhouding en verskeie aanklagte van verkragting.